**Recidivă**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Alungat de tot ce n-am sfârșit,

Neștiind să-mi capăt chibzuința,

Eram prea devreme obosit,

Aliat mereu cu neputința.

Nu știam de-mi mai asculți strigarea;

Cum să-Ți zic „Privește-mă acum!”,

Că de cât călcat-am îndurarea,

Mă știau și pietrele din drum?!

Peste răni adânci de boală veche

M-au lovit lucrări neterminate,

Putrezeau cuvintele-n ureche

De îndemnuri sfinte și uitate.

Încercând să-mi iau 'napoi credința,

Am mai mers un timp și încă unul;

Căutam un leac să-mi dea putința,

Dar în noapte nu găseam niciunul.

Azi Te strigă robul Tău căzut:

— Îndrăznesc, mai dă-mi o dată mâna!

Sunt murdar de tot ce n-am făcut

Și aproape m-a-nghițit țărâna.

Iar Tu știi că nu mai pot să zic

Nici o vorbă-n plus de-o lăcrimare…

Dar de-mi poruncești să mă ridic,

Se vor șterge petele din soare;

Deal spre deal vor da din cap mirate

De atâta sfântă bunătate.